Source: https://www.timberpolis.ee/cl4961/S%C3%9ADY--Odvolacie-konanie-v-kauze-Sl%C3%A1nske-lesy-prejedn%C3%A1-najvy%C5%A1%C5%A1%C3%AD-s%C3%BAd-neverejne--v-prvostup%C5%88ovom-rozsudku-na%C5%A1iel-pochybenia
Timestamp: 2019-11-19 07:39:43+00:00
Document Index: 12559646

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

SÚDY: Odvolacie konanie v kauze Slánske lesy prejedná najvyšší súd neverejne, v prvostupňovom rozsudku našiel pochybenia |
SÚDY: Odvolacie konanie v kauze Slánske lesy prejedná najvyšší súd neverejne, v prvostupňovom rozsudku našiel pochybenia
BRATISLAVA 24. októbra (SITA) - Odvolacie konanie v kauze mediálne známej ako Slánske lesy prejedná Najvyšší súd SR neverejne. Pôvodne bolo v tomto prípade na stredu 30. októbra vytýčené verejné zasadnutie, to však súd neskôr zrušil. V prípade čelia obžalobe podnikateľ Milan I. bývalý riaditeľ správy katastra Pavol P. a notár Ferdinand O.
„Pri študovaní spisu došiel senát najvyššieho súdu k záveru, že v spise sú také pochybenia, ktoré odvolací súd na verejnom zasadnutí nemôže napraviť. Pochybenia vyplývajú z toho, že prvostupňový súd nerešpektoval právny názor vyslovený v rozhodnutí Najvyššieho súdu SR a preto odvolací súd na neverejnom zasadnutí bude rozhodovať v súlade s naznačeným,“ uviedla pre agentúru SITA Zuzana Maslišová z komunikačného referátu najvyššieho súdu.
Senát Krajského súdu v Banskej Bystrici v kauze Slánske lesy v apríli tohto roku uznal za vinných z trestných činov podvodu a falšovania verejných listín v spolupáchateľstve dvoch z trojice obžalovaných. Podnikateľovi Milanovi I. z Trebišova uložil trest dva roky odňatia slobody s podmienečným odkladom na dva roky, bývalý riaditeľ Správy katastra v Trebišove Pavol P. dostal jeden rok s odkladom na jeden rok. Notára Ferdinanda O. z Veľkých Kapušian spod obžaloby súd oslobodil. Prokurátorka, ktorá požadovala uznanie viny u všetkých obžalovaných, sa odvolala hneď po vyhlásení rozsudku. Ide o druhý verdikt vo veci, keď prvý padol vo februári 2015. Po odvolaniach prokurátorky i obžalovaných však najvyšší súd vrátil vec na doplnenie dokazovania.
Kauza sa týka lesných a iných pozemkov v hodnote viac ako 41 miliónov eur, Prípad sa začal ešte v roku 1997, keď sa podnikateľ usiloval dostať na Slovensko vnuka grófa Ladislava Károlyiho z Maďarska. Ten nakoniec aj v roku 1998 prišiel a u notára do zápisnice uviedol, že jeho dedo daroval dnes už nebohej údajnej nemanželskej dcére Márii Dušičkovej približne 6 500 hektárov lesných a iných pozemkov. Pri spisovaní zápisnice však nebol riadny tlmočník a Károlyimu povedali, že ide iba o maličkú nehnuteľnosť s malým domčekom. Gróf to podpísal a na základe toho sa vypracovávali ďalšie zápisnice o majetku vydržaním a ich vklad do katastra. Neskôr nasledoval Dušičkovej nepeňažný vklad do spoločnosti Slánske lesy s.r.o., kde spoločníkom a konateľom bol manžel jej vnučky, podnikateľ Milan I.
Vnuk Károlyiho po prepuknutí kauzy svoje vyjadrenie zmenil a zásadne poprel, že sporné pozemky daroval jeho starý otec svojej údajnej nemanželskej dcére. Mária Dušičková sa stala majiteľkou pôdy v roku 1998 na základe notárskeho osvedčenia, ktoré jej ako 85-ročnej vydal obžalovaný notár Ferdinand O. aj s použitím ďalších osvedčení obsahujúcich nepravdivé skutočnosti o vlastníckom práve. Podľa súdu Dušičková vzhľadom na svoj vek a zdravotný stav zápisnice a ďalšie dokumenty v skutočnosti nepodpisovala a robila to za ňu iná osoba. Obžalovaný exriaditeľ katastra v tejto veci podnikateľovi Milanovi I. pomáhal. V prípade notára Ferdinanda O. sa podľa súdu nepreukázalo, že vedel, že mu na overenie predložili falošné doklady. Prokurátor stíhal trojicu z východného Slovenska ako organizovanú skupinu za trestné činy podvodu a falšovania verejných listín. Podľa súdu však nešlo o organizovanú skupinu. Všetci obžalovaní vyhlásili, že sú nevinní a ide o vykonštruovaný prípad s politickým pozadím.
S kauzou Slánske lesy súvisí právoplatné rozhodnutie Okresného súdu v Banskej Bystrici, ktorý trestným rozkazom odsúdil na jeden rok odňatia slobody podmienečne za prečiny krivej výpovede a krivej prísahy maďarského občana, 74-ročného Imreho Lászlóa Nikházyho. Maďar sa pred senátom Krajského súdu v Banskej Bystrici v úmysle pomôcť obžalovanému Milanovi l. označil za dôverného priateľa grófa Károlyiho. Podľa Nikházyho mu gróf v priateľskom rozhovore uviedol, že jeho starý otec mal nemanželské dieťa, ktorému daroval pozemky veľkého rozsahu. Gróf Károlyi, ktorého takisto vypočul Krajský súd v Banskej Bystrici, však vyhlásil, že o nemanželskom dieťati svojho deda nevedel a vôbec nikomu nespomínal, že by toto dieťa malo zdediť pozemky veľkej rozlohy.